b"\n_START_ARTICLE_\nMerete Skavlan\n_START_SECTION_\nBiografi\n_START_PARAGRAPH_\nMerete Skavlan var involvert i motstandarbeid under den andre verdenskrig. Parallelt tok hun timer i skuespillerteknikk blant annet hos  Agnes Mowinckel og Hans Jacob Nilsen.  Hun sluttet seg til den uoffiselle Stanislavskijgruppen i 1943. Medlemmer av denne gruppa grunnla Studioteatret. Hun hadde sin debut i Studiteatrets \xc3\xa5pningsforestilling i 1945, i en Thornton Wilders skuespill Den lange julemiddagen (The Long Christmas Dinner). Hun fortsatte ved Studioteatret til 1950._NEWLINE_En rolle Skavlan hadde i en av Studioteatrets store suksesser, Arthur Millers Alle mine s\xc3\xb8nner, ble ogs\xc3\xa5 hennes debutrolle i Radioteatret i 1948. Hun spilte i nesten 50 h\xc3\xb8respillproduksjoner, og hadde blant annet hovedrollene i Tessi kan vente (Solveig von Schoultz, 1956), Eskapade (Finn Havrevold, 1960) og Historien om en liten historie (Torborg Nedreaas, 1963)._NEWLINE_Skavlan spilte p\xc3\xa5 Det norske teatret fra 1950 til 1952, p\xc3\xa5 Folketeatret fra 1952 til 1959 og p\xc3\xa5 Oslo Nye Teater fra 1959 til 1967. I 1960-\xc3\xa5rene medvirket hun ogs\xc3\xa5 i flere av Fjernsynsteatrets produksjoner, blant annet som Angustias i en oppsetning av Federico Garc\xc3\xada Lorcas Bernarda Albas hus, og som fru Smith i Eugene Ionescos Den skallete sangerinnen._NEWLINE_Skavlans regidebut var i TV-serien Den r\xc3\xb8de pimpernell, basert p\xc3\xa5 en bok av Emma von Oszky i 1968. Forut for dette hadde hun g\xc3\xa5tt et regikurs p\xc3\xa5 Statens Teaterh\xc3\xb8gskole under ledelse av Gerhard Knoop. Skavlans debut som sceneinstrukt\xc3\xb8r var i en oppsetning av Bill Naughtons skuespill V\xc3\xa5r og portvin p\xc3\xa5 Det Norske Teatret i 1969. Som sceneinstrukt\xc3\xb8r har hun st\xc3\xa5tt for oppsetninger p\xc3\xa5 Riksteatret, Nationaltheatret, Det norske teatret og Fjernsynsteatret._NEWLINE_Skavlan var ogs\xc3\xa5 regiss\xc3\xb8r for Radioteatret, blant annet for serien Jane Eyre (1975, syv deler), Ernst Orvils Balanse (1977), Elisabeth Thams' Og det ble lys (1978), Egil Haxthows Den store Charlotte (1979) og Kirsti Brun Texmos Som skip i natten (1990)). I tillegg satte hun opp barne- og ungdomsskuespill. _NEWLINE_Hun underviste ogs\xc3\xa5 ved Statens Teaterh\xc3\xb8gskole._NEWLINE_I \xc3\xa5rene 1984\xe2\x80\x931990 var Skavlan ansatt ved Norsk rikskringkasting som sjef for Radioteatret. I 1985 sto hun bak lanseringen av Radioteatrets Bl\xc3\xa5 fugl-statuett._NEWLINE_Fra 1991 drev Skavlan en tid den frie gruppa Intimteatret sammen med Gerhard Knoop._NEWLINE_Hun d\xc3\xb8de den 2. november 2018, 98 \xc3\xa5r gammel.\n_START_SECTION_\nFamilie\n_START_PARAGRAPH_\nFra 1946 til 1978 var hun samboer med skuespilleren Per Sunderland, og hadde \xc3\xa9n datter med ham."